মেজর সিনহা হত্যা : ওসি প্রদীপ-লিয়াকতের মৃত্যুদণ্ড বহালের রায় প্রকাশ

সিবিএন ডেস্ক

সেনাবাহিনীর অবসরপ্রাপ্ত মেজর সিনহা মো. রাশেদ খান হত্যা মামলায় টেকনাফ থানার সাবেক ওসি প্রদীপ কুমার দাশ ও পরিদর্শক মো. লিয়াকত আলীর মৃত্যুদণ্ড বহাল রেখেছে হাইকোর্ট। একই সঙ্গে মামলার ৬ আসামির যাবজ্জীবন দণ্ডও বহাল রাখা হয়েছে। বৃহস্পতিবার বিচারপতি মো. মোস্তাফিজুর রহমান ও বিচারপতি মো. সগীর হোসেনের হাইকোর্ট বেঞ্চ এ রায় ঘোষণা করেন। এখন ৩০ দিনের মধ্যে আসামিরা রায়ের বিরুদ্ধে আপিল করতে পারবেন।

২০২২ সালের ৩১ জানুয়ারি কক্সবাজার জেলা ও দায়রা জজ আদালত প্রদীপ ও লিয়াকতকে মৃত্যুদণ্ড এবং আরও ছয় আসামিকে যাবজ্জীবন কারাদণ্ড দেন। পরে ডেথ রেফারেন্স হাইকোর্টে আসে এবং দণ্ডিত আসামিরা আপিল করেন। দীর্ঘ শুনানি শেষে হাইকোর্ট আজ পূর্বের রায় বহাল রাখেন।

আরও পড়ুন

রাঙ্গামাটিতে ডাকা ৩৬ ঘণ্টার হরতাল প্রত্যাহার

তারেক রহমানের ৬১তম জন্মদিন আজ

যেসব আসামির যাবজ্জীবন দণ্ড অপরিবর্তিত রয়েছে তারা হলেন, সাবেক এসআই নন্দদুলাল রক্ষিত, কনস্টেবল রুবেল শর্মা, সাগর দেব, নুরুল আমিন, মোহাম্মদ আইয়াজ ও মো. নিজাম উদ্দিন।

২০২০ সালের ৩১ জুলাই কক্সবাজার-টেকনাফ মেরিন ড্রাইভের শামলাপুর তল্লাশিচৌকিতে পুলিশের গুলিতে নিহত হন মেজর সিনহা। ঘটনার পাঁচদিন পর তার বোন শারমিন শাহরিয়ার ফেরদৌস বাদী হয়ে মামলা করেন। একই বছরের ১৩ ডিসেম্বর র‌্যাব আদালতে ১৫ জনকে অভিযুক্ত করে চার্জশিট জমা দেয়। চার্জশিটে এই হত্যাকাণ্ডকে ‘পরিকল্পিত’ বলে উল্লেখ করা হয়।

দীর্ঘ প্রায় চার বছর পর আলোচিত এই মামলায় হাইকোর্টের রায় বিচারপ্রার্থী পরিবারকে নতুন আশার সঞ্চার করেছে।

দেশের সকল খবরাখবর পেতে যুক্ত থাকুন CoxsbazarNEWS.com এর সাথে।