শহরে ১টি বেকারী ও ২টি ড্রিংকিং ওয়াটার উৎপাদনকারী প্রতিষ্ঠানকে জরিমানা

ইমাম খাইর, সিবিএন:
বিএসটিআইয়ের লাইসেন্স না থাকাসহ নানা অভিযোগে কক্সবাজার শহরে ১টি বেকারী ও ২টি ড্রিংকিং ওয়াটার উৎপাদনকারী প্রতিষ্ঠানকে জরিমানা করা হয়েছে।

দণ্ডপ্রাপ্ত প্রতিষ্ঠানসমূহ হলো, উত্তর টেকপাড়ার একোয়া ড্রিংকিং ওয়াটার ও সদর হাসপাতাল সড়কের মেঘালয় ড্রিংকিং ওয়াটার, তাদের প্রত্যেককে ৫০ হাজার এবং পেশকার পাড়ার প্রিন্স বেকারিকে ২৫ হাজার টাকা।

১ ডিসেম্বর কক্সবাজার উন্নয়ন কর্তৃপক্ষের সচিব ও নির্বাহী ম্যাজিস্ট্রেট সানজিদা বেগম এর নেতৃত্বে ভ্রাম্যমাণ আদালত পরিচালনা করা হয়।

বাংলাদেশ স্ট্যান্ডার্ড এন্ড টেস্টিং ইনস্টিটিউশন আইন, ২০১৮ এবং ওজন ও মানদণ্ড পরিমাপ আইন, ২০১৮ এর আওতায় অভিযানটি পরিচালিত হয়েছে।

সানজিদা বেগম জানান, বাংলাদেশ স্ট্যান্ডার্ড এন্ড টেস্টিং ইনস্টিটিউশন আইন, ২০১৮ এর বিভিন্ন ধারায় ০১ (একটি) টি বেকারী প্রতিষ্ঠানকে ২৫,০০০/- (পঁচিশ হাজার) টাকা এবং এবং ওজন ও মানদণ্ড পরিমাপ আইন, ২০১৮ এর বিভিন্ন ধারায় ০২ (দুই) টি ড্রিংকিং ওয়াটার উৎপাদনকারী প্রতিষ্ঠানকে ১,০০,০০০/- (এক লক্ষ) টাকাসহ সর্বমোট ১,২৫,০০০/-(এক লক্ষ পঁচিশ) টাকা জরিমানা করা হয় ।

বেকারী প্রতিষ্ঠানকে বিএসটিআই সনদ হালনাগাদকরণ, বিএসটিআই লোগো সংবলিত পণ্য বিক্রির পরামর্শ দেয়া হয়।

ড্রিংকিং ওয়াটার উৎপাদনকারী প্রতিষ্ঠানগুলোকে বিএসটিআই সনদ গ্রহণ না করা পর্যন্ত পানি উৎপাদন ও বাজারজাত বন্ধ রাখার জন্য নির্দেশনা প্রদান করে অভিযানকারী দল।

ভবিষ্যতে স্থানীয় লোকজন এবং পর্যটকদের স্বাস্থ্যকর খাবার পরিবেশনে বেকারী মালিককে সচেষ্ট থাকা এবং ড্রিংকিং ওয়াটার উৎপাদনকারী প্রতিষ্ঠানগুলোকে বিএসটিআই সনদ হালনাগাদকরণসহ ভোক্তাদের জন্য বিশুদ্ধ পানি সরবরাহ নিশ্চিত করার জন্য সতর্ক করেন উন্নয়ন কর্তৃপক্ষের সচিব ও নির্বাহী ম্যাজিস্ট্রেট সানজিদা বেগম।

অভিযানকালে বিএসটিআইসহ সংশ্লিষ্ট কর্মকর্তাগণ উপস্থিত ছিলেন।